350 ‘तेजस’ में लग सकते हैं अमेरिकी इंजन; 22-23 जून को हो सकता है समझौता
PM Narendra Modi's Visit to the United States: Key Defense and Foreign Ministry Collaborations प्रधानमंत्री नरेंद्र मोदी इस महीने 21 से 24 जून तक अमेरिका के दौरे पर रहेंगे। इस यात्रा को यादगार बनाने के लिए दोनों देशों के विदेश एवं रक्षा मंत्रालयों की टीमें जुटी हैं।
प्रधानमंत्री नरेंद्र मोदी इस महीने 21 से 24 जून तक अमेरिका के दौरे पर रहेंगे। इस यात्रा को यादगार बनाने के लिए दोनों देशों के विदेश एवं रक्षा मंत्रालयों की टीमें जुटी हैं। कोशिश यह है कि सामरिक नजरिए से PM मोदी की यात्रा अगले 5 दशकों तक याद रखी जाए। इसके लिए सबसे ठोस कदम रक्षा क्षेत्र में उठाने की तैयारी है।
यात्रा के दौरान 350 फाइटर जेट इंजनों के भारत में निर्माण का बड़ा रणनीतिक सौदा परवान चढ़ सकता है। अमेरिकी कंपनी जनरल इलेक्ट्रिक (GE) और हिंदुस्तान एयरोनोटिक्स के बीच समझौते पर 22-23 जून को हस्ताक्षर होने की संभावना है।
22 हजार करोड़ के आर्म्ड ड्रोन्स की डील भी संभव
प्रधानमंत्री नरेंद्र मोदी की अमेरिकी यात्रा के दौरान ही 30 MQ-9 B आर्म्ड ड्रोन खरीदने की डील भी होने की संभावना है। यह डील करीब 22 हजार करोड़ रुपए की हो सकती है। ऐसे 10 ड्रोन तीनों सेनाओं को मिलेंगे।
करीब 2 टन सैन्य साजो-सामान ले जाने में सक्षम ये ड्रोन 48 घंटे तक लगातार उड़ान भरते हुए 6,000 किलोमीटर तक की रेंज में ऑपरेशन कर सकते हैं। सेंसर और लेजर गाइडेड बमों से लैस ये ड्रोन हवा से धरती पर मार करने वाली मिसाइल से भी लैस हैं।
भारत के फाइटर प्रोग्राम के लिए अहम है जेट इंजन डील
भारत में जेट इंजन बनने की डील देश के फाइटर प्रोग्राम के लिए अहम है। इंजन का निर्माण टेक्नोलॉजी हस्तांतरण के जरिये होगा। स्वदेशी लाइट कॉम्बैट एयरक्राफ्ट तेजस में कम शक्ति का GE इंजन लगता रहा है। मार्क-2 और पांचवीं पीढ़ी के स्वदेशी फाइटर एमका में GE-414 इंजन लगेंगे।
1963 के बाद से इस्तेमाल किए जा रहे रूसी मिग फाइटर अगले 3 साल में रिटायर होंगे। तब अमेरिकी इंजन से लैस लड़ाकू विमान तैयार रहेंगे।
सौदों को गति देने के लिए अगले हफ्ते आइडिया शिखर सम्मेलन
अंतरिक्ष, ऊर्जा और व्यापार के सौदों को गति देने के लिए अमेरिका-इंडिया बिजनेस काउंसिल 12 और 13 जून को आइडिया शिखर सम्मेलन का दिल्ली में आयोजन करेगी। इसमें दोनों देशों की 200 से अधिक कंपनियों के शीर्ष प्रतिनिधि शामिल होंगे।
4 जून को राजनाथ सिंह से मिले अमेरिकी डिफेंस सेक्रेटरी
PM मोदी के अमेरिका दौरे से पहले 4 जून को अमेरिका के डिफेंस सेक्रेटरी लॉयड ऑस्टिन ने रक्षा मंत्री राजनाथ सिंह से मुलाकात की। उन्हें तीनों सेनाओं की ओर से गार्ड ऑफ ऑनर दिया गया। राजनाथ सिंह ने लॉयड ऑस्टिन के साथ द्विपक्षीय बैठक के बाद बताया कि दोनों देशों में डिफेंस क्षेत्र में साझेदारी बढ़ाने पर चर्चा हुई।
लॉयड ऑस्टिन ने बताया कि दोनों देशों के बीच डिफेंस पार्टनरशिप को मजबूत करने के लिए एक नई पहल की जा रही है। इसे INDUS-X कहा गया है। इसकी शुरुआत PM मोदी अमेरिका दौरे के वक्त करेंगे। पूरी खबर पढ़ें...